Man nié dood ná aanranding by kuierplekArgieffoto: http://www.jameschesley.com/ ŉ Jong man wat Vrydagaand by ŉ nagklub in Brits in Noordwes aangerand is, is nie dood soos wat wyd in die gemeenskap bespiegel word nie. Kyle Coertzer, mede-eienaar van die Legends-kuierplek, het Maandag aan Maroela Media gesê hy is bewus van die bakleiery wat Vrydag omstreeks middernag uitgebreek het. “Twee broers, een is 19 en die ander in sy 20’s, het glo moeilikheid met twee anders broers, in hul 20’s, begin soek. Die beweerde moeilikheidmakers is gereelde besoekers by die kroeg, en die ander broers is nie. Die twee moeilikheidmakers het die ander broers glo daarvan beskuldig dat hulle na hul meisies kyk.” Coertzer het gesê ŉ geveg het in die kuierplek uitgebreek, waarna die uitsmyters hulle uitmekaar gedryf en na buite geneem het. “Soos wat ek verstaan, het hulle daar verder baklei en is albei partye toe met hul eie vervoer daar weg.” Gerugte het Saterdag die ronde begin doen dat een van die broers wat deur die moeilikheidmakers geslaan is, in ŉ hospitaal aan breinbeserings dood is. Die oorsprong van die gerugte is nie bekend nie. Coertzer en sy ouers, wat die mede-eienaars is, het Saterdag dadelik na die Brits-polisiestasie gegaan, maar die polisie kon nie die sterfgeval bevestig nie en was nie bewus van so ŉ voorval nie. “Dit was vir ons moeilik om vas te stel wie die broers is, aangesien hulle nie gereelde besoekers was nie.” Coertzer en sy ma het by hospitale in die omgewing begin navraag doen en kon Maandag een van die broers, wat verkies om anoniem te bly, in die staatshospitaal opspoor. “Ons kan bevestig hy lewe. Ons het hom gaan besoek en hy het ŉ erge besering aan een van sy oë opgedoen. Sy broer is reeds na die staatshospitaal in Ga-Rankuwa oorgeplaas met ŉ gebreekte neus.” Coertzer het gesê die twee broers wat glo die onderonsie begin het, het vroeër ook al moeilikheid by die kuierplek gemaak. Dié twee broers is nou permanent uit die kuierplek verban. “Die veiligheid van ons gaste is vir ons uiters belangrik. Ons bestee duisende rande om uitsmyters te huur om die mense veilig te hou en seker te maak mense onder die ouderdom van 18 kom nie die perseel binne nie. Vrydagaand was daar drie uitsmyters aan diens wat dadelik tussenbeide getree het toe die moeilikheid begin het. As so iets gebeur, is dit altyd onaangenaam en vandat ons die plek sowat ŉ jaar en half terug van die vorige eienaars oorgekoop het, was daar net een soortgelyke voorval waar ek self gedreig is. Ons is net baie dankbaar dat die gerugte onwaar is en dat die slagoffer nie dood is nie.” Coertzer het gesê hulle sal die slagoffers bystaan om sake van aanranding teen die broers aanhangig te maak. Ao. Mpeile Talane, woordvoerder van die Brits-polisie, het Maandag aan Maroela Media bevestig dat niemand dood is nie.